Document ID: 32002R1999

Komisjoni määrus (EÜ) nr 1999/2002,
8. november 2002,
millega kehtestatakse nõukogu määruse (EÜ) nr 2019/93 üksikasjalikud rakenduseeskirjad seoses väiksemate Egeuse mere saarte viinamarjaistanduste toetuste erikorraga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. juuli 1993. aasta määrust (EMÜ) nr 2019/93 väiksemate Egeuse mere saarte heaks teatavate põllumajandussaaduste suhtes kohaldatavate erimeetmete kohta, [1] viimati muudetud määrusega (EÜ) nr 442/2002, [2] eriti selle artiklit 9,
ning arvestades järgmist:
(1) Määruse (EMÜ) nr 2019/93 artiklis 9 nähakse ette kindlasummaline hektaritoetus väiksemate Egeuse mere saarte traditsioonilistes tootmispiirkondades mpv-kvaliteetveinide valmistamiseks kasutatavate viinamarjasortide kasvatamise alalhoidmiseks.
(2) Kindlasummalise hektaritoetuse saamiseks peab huvitatud pool (kas veinitootjate rühm või organisatsioon) kõigepealt esitama pädeva asutuste poolt heakskiidetud programmil põhineva veini kvaliteedi parandamise meetme.
(3) Määruse (EÜ) nr 2019/93 artikli 1 lõikega 8 kaotatakse toetus kvaliteetliköörveinide laagerdamiseks, kuna see ei sobi lühikese ladustamisaja tõttu Egeuse mere saarte olukorra jaoks.
(4) Tuleks sätestada selle kava haldamise ja nõukogu poolt vastuvõetud tingimuste jälgimise üksikasjalikud eeskirjad.
(5) Õigusliku selguse huvides tuleks määrus (EMÜ) nr 3112/93 [3] kehtetuks tunnistada.
(6) Käesoleva määrusega ettenähtud meetmed on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolevas määruses sätestatakse määruse (EMÜ) nr 2019/93 (muudetud nõukogu määrusega (EÜ) nr 442/2002) artikli 9 kohaldamise üksikasjalikud eeskirjad.
Artikkel 2
1. Määruse (EÜ) nr 2019/93 artiklis 9 ettenähtud kindlasummalist hektaritoetust mpv-kvaliteetveinide valmistamiseks sobivate viinamarjade kasvatamise alalhoidmiseks antakse veinitootjate rühmade või organisatsioonide taotlusel alade puhul, millele on istutatud mpv-kvaliteetveini valmistamiseks sobivad viinamarjasordid.
2. Tootjate organisatsioonid on loetletud määruse (EÜ) nr 1493/1999 artiklis 39. Kreeka ametiasutused sätestavad ning teatavad komisjonile tingimused, millele tootjarühmad kõnealuse toetuse saamiseks peavad vastama.
Artikkel 3
1. Huvitatud pool esitab Kreeka pädevale asutusele hektaritoetuse taotluse järgneva veiniaasta kohta asutuse määratud aja jooksul, hiljemalt iga aasta 1. maiks. 2002/2003. veiniaasta puhul esitatakse taotlused hiljemalt 31. detsembriks 2002.
2. Taotlus peab sisaldama järgmist:
a) tootjarühma või organisatsiooni aadress;
b) mpv-kvaliteetveinide valmistamiseks haritavad alad hektarites ja aarides koos katastritunnuse või muu viitega, mida alade kontrollimise eest vastutav asutus tunnistab võrdväärsena;
c) kasutatud viinamarjasort;
d) potentsiaalse saagi hinnang.
Artikkel 4
Kui Kreeka pädev asutus on kontrollinud, et veinitootjate ühendus või organisatsioon on kooskõlas heakskiidetud programmiga veini kvaliteedi parandamise meetme ellu viinud, maksab ta toetuse välja enne selle aasta 1. aprilli, mille osas toetust antakse.
Artikkel 5
Kreeka pädev asutus teatab komisjonile 30. aprilliks nendest aladest, mille suhtes on toetuse taotlused esitatud ja toetust juba makstud.
Artikkel 6
1. Kreeka pädev asutus võtab kõik vajalikud meetmed, et kindlustada toetuse vastavus käesolevas määruses sätestatud tingimustele.
2. Toetusetaotlusi kontrollitakse viisil, mis tagab tõhusa kontrolli kehtestatud tingimuste järgimise üle. Kreeka pädev asutus määratleb toetusemeetme liigist sõltuvalt kontrolli läbiviimise meetodi ja vahendid ning kontrollitavad toetusesaajad. Kõigil vajalikel juhtudel on Kreeka pädeval asutusel õigus tugineda määrusega (EMÜ) nr 3508/92 kehtestatud ühtsele haldus- ja kontrollsüsteemile.
3. Kõnealustele kontrollidele lisanduvad halduskontrollid ning kohapealsed kontrollid.
4. Halduskontrollid on ammendavad ja sisaldavad vajaduse korral ristkontrolle, kasutades toetuse põhjendamatult mitmekordse andmise vältimiseks muuhulgas ka ühtse haldus- ja kontrollsüsteemi andmeid.
5. Riigiasutused kontrollivad riskianalüüsi põhjal toetusetaotlusi kohapeal pisteliselt nii, et kontroll hõlmaks vähemalt 5 % toetusega hõlmatud aladest.
6. Kreeka pädevad asutused määravad kindlaks võetud kohustuste täitmata jätmise korral võimalike karistuste ja sellisel juhul kohaldatavate rakendussätete süsteemi ning võtavad kõik selle süsteemi rakendamiseks vajalikud meetmed. Karistused peavad olema tõhusad, eesmärgipärased ja hoiatava mõjuga.
7. Kohaldatakse ühist põllumajanduspoliitika rahastamist käsitleva nõukogu määruse (EÜ) nr 1258/1999 [4] artiklit 8.
Artikkel 7
Määrus (EMÜ) nr 3112/93 tunnistatakse kehtetuks.
Artikkel 8
Käesolev määrus jõustub järgmisel päeval pärast Euroopa Ühenduste Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. november 2002

Labels: 18
5
6